b'\n_START_ARTICLE_\nHerman Sippus\n_START_PARAGRAPH_\nHerman Alfred Sippus (28. syyskuuta 1892 V\xc3\xb6yri \xe2\x80\x93 10. helmikuuta 1960) oli suomalainen j\xc3\xa4\xc3\xa4k\xc3\xa4rimajuri. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. Tulikasteensa h\xc3\xa4n sai Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan joukkueenjohtajana Valkoisen armeijan j\xc3\xa4\xc3\xa4k\xc3\xa4rijoukoissa. Lis\xc3\xa4ksi h\xc3\xa4n osallistui heimosotiin luettavaan Petsamon retkikuntaan. Varsinaisen el\xc3\xa4m\xc3\xa4nty\xc3\xb6ns\xc3\xa4 h\xc3\xa4n teki Suojeluskuntaj\xc3\xa4rjest\xc3\xb6ss\xc3\xa4.\n_START_SECTION_\nPerhe ja opinnot\n_START_PARAGRAPH_\nH\xc3\xa4nen vanhempansa olivat kauppias Herman Sippus ja Maria L\xc3\xa5ngs. H\xc3\xa4net vihittiin avioliittoon vuonna 1921 Karen Maria Christensenin kanssa. H\xc3\xa4n k\xc3\xa4vi kansakoulun ja maanviljelyskoulun J\xc3\xb6nk\xc3\xb6pingiss\xc3\xa4 Ruotsissa vuosina 1913\xe2\x80\x931914 sek\xc3\xa4 suoritti yksityisesti viidennen luokan Vaasan ruotsalaisesta yhteiskoulussa vuonna 1929. Sotilaskoulutusta Sippus sai Suojeluskuntain yliesikunnan aseteknillisell\xc3\xa4 kurssilla Helsingiss\xc3\xa4 vuonna 1924 ja taktiikan soveltamiskurssilla vuosina 1924 ja 1925, sek\xc3\xa4 konekiv\xc3\xa4\xc3\xa4rikomppanianp\xc3\xa4\xc3\xa4llikk\xc3\xb6kurssilla vuonna 1929. Lis\xc3\xa4ksi h\xc3\xa4n k\xc3\xa4vi suojeluskuntain komentajakurssin vuonna 1931 Suojeluskuntain p\xc3\xa4\xc3\xa4llyst\xc3\xb6koulussa ja konekiv\xc3\xa4\xc3\xa4rikurssin Perkj\xc3\xa4rvell\xc3\xa4 vuonna 1933 sek\xc3\xa4 oli komennettuna Rosenbergin ampumakouluun Ruotsiin 19. elokuuta \xe2\x80\x93 2. syyskuuta 1929 v\xc3\xa4liseksi ajaksi.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSippus liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 3. komppaniaan 17. joulukuuta 1915. H\xc3\xa4net komennettiin jo saman kuun aikana takaisin Suomeen, jossa h\xc3\xa4n toimi j\xc3\xa4\xc3\xa4k\xc3\xa4riv\xc3\xa4rv\xc3\xa4rin\xc3\xa4 etup\xc3\xa4\xc3\xa4ss\xc3\xa4 V\xc3\xb6yriss\xc3\xa4 ja osittain my\xc3\xb6s Vaasassa ja Uudessakaarlepyyss\xc3\xa4. Takaisin Saksaan h\xc3\xa4n palasi maaliskuun alussa vuonna 1916 ja sijoitettiin entiseen komppaniaansa. H\xc3\xa4n osallistui taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. Pataljoonan rintamakomennuksen j\xc3\xa4lkeen Sippus k\xc3\xa4vi Polangenin erikoiskurssit.\n_START_SECTION_\nSuomen sis\xc3\xa4llissota\n_START_PARAGRAPH_\nSippus saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana v\xc3\xa4nrikiksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueenjohtajaksi 1. J\xc3\xa4\xc3\xa4k\xc3\xa4rirykmentin 1. j\xc3\xa4\xc3\xa4k\xc3\xa4ripataljoonan 4. komppaniaan, josta h\xc3\xa4net siirrettiin 13. maaliskuuta 1918 pataljoonan 3. komppaniaan. H\xc3\xa4n osallistui sis\xc3\xa4llissodan taisteluihin Tampereella, jossa h\xc3\xa4n haavoittui 5. huhtikuuta 1918 sek\xc3\xa4 K\xc3\xa4m\xc3\xa4r\xc3\xa4ll\xc3\xa4 ja Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSippus siirrettiin sis\xc3\xa4llissodan j\xc3\xa4lkeen suoritetussa armeijan uudelleenj\xc3\xa4rjestelyss\xc3\xa4 Kaartin j\xc3\xa4\xc3\xa4k\xc3\xa4ripataljoonaan, jossa h\xc3\xa4n toimi nuorempana upseerina, kunnes nimitettiin 2. toukokuuta 1920 alkaen komppanianp\xc3\xa4\xc3\xa4llik\xc3\xb6ksi ollen lopulta p\xc3\xa4\xc3\xa4llikk\xc3\xb6n\xc3\xa4 useassa eri komppaniassa. Omista teht\xc3\xa4vist\xc3\xa4\xc3\xa4n Sippus oli komennettuna J\xc3\xa4\xc3\xa4k\xc3\xa4riprikaatin aliupseerikoulun johtajaksi 1. huhtikuuta \xe2\x80\x93 1. kes\xc3\xa4kuuta 1919 ja 2. marraskuuta - 20. joulukuuta 1919 v\xc3\xa4lisiksi ajoiksi ja toimi 25. joulukuuta 1919 \xe2\x80\x93 1. toukokuuta 1920 v\xc3\xa4lisen\xc3\xa4 aikana Petsamon retkikunnan p\xc3\xa4\xc3\xa4llikk\xc3\xb6n\xc3\xa4, jossa h\xc3\xa4n osallistui Salmij\xc3\xa4rven taisteluun. H\xc3\xa4n erosi armeijasta 26. tammikuuta 1921 ja siirtyi Helsingin osakepankin V\xc3\xb6yrin konttorin johtajaksi 15. helmikuuta 1921 ja liittyi samalla Suojeluskuntaj\xc3\xa4rjest\xc3\xb6\xc3\xb6n, jossa h\xc3\xa4net sijoitettiin paikallisp\xc3\xa4\xc3\xa4llik\xc3\xb6ksi V\xc3\xb6yrin suojeluskuntaan. Konttorin johtajan teht\xc3\xa4vist\xc3\xa4 Sippus erosi 30. tammikuuta 1924, kun h\xc3\xa4net nimitettiin 1. helmikuuta 1924 alkaen 2. sotilasohjaajaksi Vaasan suojeluskuntapiiriin. Seuraavaksi h\xc3\xa4net siirrettiin 16. huhtikuuta 1926 alkaen Vaasan suojeluskunnan harjoitusp\xc3\xa4\xc3\xa4llik\xc3\xb6ksi ja ryhtyi tekem\xc3\xa4\xc3\xa4n Vaasan suojeluskuntapiirin VI alueen p\xc3\xa4\xc3\xa4llik\xc3\xb6n virkaa kev\xc3\xa4\xc3\xa4ll\xc3\xa4 vuonna 1927. Edell\xc3\xa4 mainittuun teht\xc3\xa4v\xc3\xa4\xc3\xa4n h\xc3\xa4net nimitettiin vakinaiseksi 30. marraskuuta 1929.\n_START_SECTION_\nTalvi- ja jatkosota\n_START_PARAGRAPH_\nSippus osallistui talvisotaan pataljoonan komentajana T-Jalkav\xc3\xa4kirykmentti 5:n III pataljoonassa, josta h\xc3\xa4net siirrettiin my\xc3\xb6hemmin pataljoonan komentajaksi Vaasan suojeluskuntaan. Pataljoonan komentajan teht\xc3\xa4v\xc3\xa4t h\xc3\xa4nelt\xc3\xa4 vaihtui my\xc3\xb6hemmin aluep\xc3\xa4\xc3\xa4llik\xc3\xb6n teht\xc3\xa4viin Vaasan suojeluskuntapiiriss\xc3\xa4, jossa teht\xc3\xa4v\xc3\xa4ss\xc3\xa4 h\xc3\xa4n jatkoi aluksi my\xc3\xb6s v\xc3\xa4lirauhan aikana, kunnes h\xc3\xa4net siirrettiin toimistop\xc3\xa4\xc3\xa4llik\xc3\xb6ksi suojeluskuntapiirin kutsunta-asioiden toimistoon. Jatkosodan puhjettua h\xc3\xa4n hoiti edell\xc3\xa4 mainittua teht\xc3\xa4v\xc3\xa4\xc3\xa4 ja oli teht\xc3\xa4v\xc3\xa4ss\xc3\xa4 Suojeluskuntaj\xc3\xa4rjest\xc3\xb6n lakkauttamiseen saakka. Sotien j\xc3\xa4lkeen Sippus ty\xc3\xb6skenteli konttorip\xc3\xa4\xc3\xa4llikk\xc3\xb6n\xc3\xa4 Radiator Oy:ss\xc3\xa4 Vaasassa aina vuoteen 1957 saakka.'